62024TJ0055_RES
(Cás T-55/24)
Meta Platforms Ireland Ltd
v
an Coimisiún Eorpach
Breithiúnas na Cúirte Ginearálta (an Chéad Dlísheomra Méadaithe) an 10 Meán Fómhair 2025
(Seirbhísí digiteacha – Rialachán (AE) 2022/2065 – Cinneadh ón gCoimisiún lena socraítear méid na táille maoirseachta le haghaidh 2023 – Airteagal 43(3) go (5) de Rialachán 2022/2065 – Airteagal 4(2) de Rialachán Tarmligthe (AE) 2023/1127 – Modh chun meánlíon na bhfaighteoirí gníomhacha míosúla a ríomh – Coigeartú ama ar éifeachtaí an neamhnithe)
Comhfhogasú reachtaíochta – Seirbhísí digiteacha – Rialachán (AE) 2022/2065 – Táille maoirseachta is infheidhme maidir le hardán an-mhór ar líne agus inneall cuardaigh an-mhór ar líne a chinneadh – Modheolaíocht chun meánlíon na bhfaighteoirí gníomhacha míosúla a ríomh – Modheolaíocht choiteann d’ardán an-mhór ar líne agus inneall cuardaigh an-mhór ar líne – Inghlacthacht
(Rialachán 2022/265 ó Pharlaimint na hEorpa agus ón gComhairle, Airteagail 33(3) agus (4), 43(3) go (5), 87(4) go (6); Rialachán 2023/1127 ón gCoimisiún Airteagal 4(1) agus (2))
(féach míreanna 30, 32)
Comhfhogasú reachtaíochta – Seirbhísí digiteacha – Rialachán (AE) 2022/2065 – Táille maoirseachta is infheidhme maidir le hardán an-mhór ar líne agus inneall cuardaigh an-mhór ar líne a shocrú – Modheolaíocht chun meánlíon na bhfaighteoirí gníomhacha míosúla a ríomh – Glacadh i ngníomh cur chun feidhme aonair – Neamhdhleathacht – Oibleagáid maidir le modheolaíocht den sórt sin a ghlacadh trí ghníomh cur chun feidhme
(Rialachán 2022/265 ó Pharlaimint na hEorpa agus ón gComhairle, Airteagail 33(3) agus (4), 43(3) go (5), 87(4) go (6); Rialachán 2023/1127 ón gCoimisiún Airteagal 4(1) agus (2))
(féach míreanna 35, 39-41, 43, 44, 48)
Caingean le haghaidh neamhniú – Breithiúnas lena ndéantar neamhniú – Éifeachtaí – Teorainn arna cur ag an gCúirt – Cinneadh cur chun feidhme ón gCoimisiún lena socraítear méid na táille maoirseachta is infheidhme – Neamhniú – Éifeachtaí an chinnidh atá faoi chonspóid a choinneáil ar bun go dtí go gcuirfí cinneadh ina ionad laistigh d’uastréimhse réasúnta de 12 mhí – Údar bunaithe ar fhorais deimhneachta dlíthiúla agus chur chun feidhme cuí na gcúraimí maoirseachta a chuir Rialachán 2022/2065 de chúram ar an gCoimisiún
(Airteagal 264 agus 266(1) CFAE)
(féach míreanna 58, 59, 61, 63, 64)
Résumé
Agus dhá chaingean le haghaidh neamhniú i gcoinne na gcinntí ón gCoimisiún Eorpach lena socraítear méid na táille maoirseachta is infheidhme, le haghaidh 2023, maidir le Facebook agus Instagram, ar thaobh amháin, agus TikTok, ar an taobh eile, á n-éisteacht aici, tugann an Chúirt Ghinearálta rialú den chéad uair maidir le léiriú ar na forálacha a bhaineann leis an táille mhaoirseachta is iníoctha i leith soláthraithe ardán an-mhór ar líne (‘VLOPanna’, ón mBéarla very large online platform(s)) (
1
) a chinneadh chun cúraimí maoirseachta an Choimisiúin a mhaoiniú, rud a thugtar dó le Rialachán GSD. Chinn an Chúirt, sa dá chás, go ndearna an Coimisiún earráid dlí tríd an modheolaíocht choiteann a ghlacadh chun meánlíon faighteoirí gníomhacha míosúla (‘MFGM’) a ríomh i ngníomh cur chun feidhme seachas i ngníomh tarmligthe agus, dá bhrí sin, cuireann sí na cinntí atá faoi chonspóid ar neamhní.
Is cuideachtaí a sholáthraíonn seirbhisí a ainmnítear mar VLOPanna iad na hiarratasóirí, Meta Platforms Ireland Ltd le haghaidh sheirbhísí Facebook agus Instagram, ar thaobh amháin, agus TikTok Technology Ltd le haghaidh sheirbhís TikTok, ar an taobh eile. I gcomhréir le hAirteagal 43 de Rialachán GSD, ceanglaítear orthu táille mhaoirseachta bhliantúil a íoc chun na costais mhaoirseachta arna dtabhú ag an gCoimisiún a chumhdach.
Le dhá chinneadh chur chun feidhme dar dáta an 27 Samhain 2023, shocraigh an Coimisiún méid na táille maoirseachta is infheidhme, le haghaidh 2023, maidir le Facebook agus Instagram, ar thaobh amháin, agus le TikTok, ar an taobh eile. (
2
) Rinneadh an méid sin a chinneadh, i gcomhréir leis an dara fomhír d’Airteagal 43(3) de Rialachán GSD, i gcomhréir leis an modheolaíocht agus na nósanna imeachta a leagtar síos i Rialachán Tarmligthe 2023/1127, (
3
) go háirithe Airteagal 5 de. Chun an méid sin a chinneadh, lean an Coimisiún modheolaíocht choiteann do gach VLOP agus gach inneall cuardaigh an-mhór ar líne, atá i gceangal le gach ceann de na cinntí atá faoi chonspóid, chun MFGM na seirbhísí ainmnithe a chinneadh agus chun an táille mhaoirseachta bhliantúil a leithdháileadh orthu, i gcomhréir leis na prionsabail a leagtar amach in Airteagal 43 de Rialachán GSD.
Rinne na hiarratasóirí agóid i gcoinne na gcinntí sin, faoi seach, os comhair na Cúirte Ginearálta, ag brath, inter alia, ar chineál neamhdhleathach na modheolaíochta chun MFGM a ríomh, a mhéid gur fheidhmigh an Coimisiún a chumhacht tharmligthe trí ghníomhartha cur chun feidhme aonair.
Measúnú na Cúirte Ginearálta
Scrúdaíonn an Chúirt Ghinearálta ar dtús an gceadaítear le Rialachán GSD modheolaíocht choiteann a úsáid chun MFGM a ríomh sula ndéanfaidh sí measúnú, sa chás seo, ar sháraigh an Coimisiún Airteagal 43 den Rialachán sin trí mhodheolaíocht den sórt sin a ghlacadh i gcomhthéacs gníomh cur chun feidhme.
Sa chéad áit, luann sí nach gcuireann aon ní i Rialachán GSD ná i Rialachán Tarmligthe 2023/1127 cosc ar an gCoimisiún modheolaíocht ar leith a leanúint chun MFGM a ríomh. Ina theannta sin, tugann sí faoi deara nach iad MFGM i ndearbhthéarmaí gach seirbhíse ainmnithe an fachtóir ábhartha chun críocha chur i bhfeidhm Airteagal 43 de Rialachán GSD, ach a luach coibhneasta i gcomhréir leis na seirbhísí ainmnithe eile.
Sa chás seo, measann an Chúirt go raibh an Coimisiún i dteideal amhras a chur ar chomhsheasmhacht fhoriomlán na modheaolaíochtaí chun MFGM a ríomh a úsáideann na soláthraithe éagsúla, go háirithe ós rud é nach raibh na sonraí aige ó chuid díobh. Dá bhrí sin, bhí údar maith le modheolaíocht choiteann a úsáid ar mhaithe le trédhearcacht agus cóir chomhionann na soláthraithe sin, ós rud é, faoi Airteagal 43 de Rialachán GSD, nach mór leithdháileadh na gcostas maoirseachta a bheith comhréireach le MFGM gach seirbhíse ainmnithe.
Thairis sin, ós rud é gur léir ó fhoclaíocht an dara fomhír d’Airteagal 4(2) de Rialachán Tarmligthe 2023/1127 nach bhforchuirtear leis an Rialachán sin aon ordlathas idir na trí fhoinse faisnéise a luaitear, ós rud é go gcuirtear na foinsí sin i láthair go soiléir mar rogha mhalartach, níor ceanglaíodh ar an gCoimisiún tús áite a thabhairt do cheann acu ná neamhaird a dhéanamh de. Dá réir sin, bhí sé de cheart ag an gCoimisiún cinneadh a dhéanamh brath ar aon fhaisnéis eile atá ar fáil dó de réir bhrí na forála sin.
Sa dara háit, tugann an Chúirt Ghinearálta faoi deara gur léir ó scéim ghinearálta agus ó chuspóirí Rialachán GSD nach mór an coincheap ‘MFGM’ a thuiscint ar bhealach aonfhoirmeach agus comhsheasmhach, gan beann ar chomhthéacs agus ar chuspóir a chur chun feidhme. Dá mbeadh sé ar intinn ag an reachtas foráil a dhéanamh maidir le córais dlí ar leithligh ag brath ar cibé an é an cuspóir a bhí le húsáid MFGM seirbhís a ainmniú mar VLOPanna nó innill cuardaigh an-mhór ar líne nó an táille mhaoirseachta a chinneadh, dhéanfadh sé foráil go sainráite dó i dtéarmaí soiléire agus beachta.
I bhfianaise na mbreithnithe roimhe seo, measann an Chúirt, cé go bhfuil an Coimisiún i dteideal modheolaíocht choiteann a ghlacadh chun MFGM a ríomh, nach féidir leis, áfach, grinnscrúdú a sheachaint ar an nós imeachta maidir le gníomhartha tarmligthe a ghlacadh, dá bhforáiltear, inter alia, in Airteagal 87(4) agus (6) de Rialachán GSD, tríd an modheolaíocht choiteann sin a cheangal le gach gníomh cur chun feidhme.
I ndáil leis sin, cé gur fíor, murab ionann agus Airteagal 33(3) de Rialachán GSD, nach dtagraítear go sainráite in Airteagal 43 den Rialachán sin do ghníomh tarmligthe a ghlacadh chun an mhodheolaíocht chun MFGM a ríomh a bhunú, is amhlaidh fós go bhforchuirtear leis an Airteagal sin oibleagáid ar an gCoimisiún a áirithiú go bhfuil na táillí maoirseachta bliantúla comhréireach le MFGM gach seirbhíse ainmnithe agus go leagtar síos ann an mhodheolaíocht agus na nósanna imeachta atá le húsáid chun na táillí sin a chinneadh i gcomhthéacs gníomh tarmligthe seachas gníomh cur chun feidhme.
I bhfocail eile, is léir ó léiriú comhthéacsúil agus córasach ar fhorálacha ábhartha Rialachán GSD, cé nach dtagraítear go sainráite ann don mhodheolaíocht dá dtagraítear in Airteagal 33 de Rialachán GSD, go gcruthaítear le hAirteagal 43 den Rialachán sin nasc sainráite idir an mhodheolaíocht chun na táillí maoirseachta bliantúla a chinneadh, nach féidir a shocrú ach amháin trí ghníomh tarmligthe a ghlacadh, agus MFGManna na seirbhísí ainmnithe nach mór na táillí a chinneadh ina n-aghaidh. Dá bhrí sin, is gné dhílis de ríomh na táille maoirseachta í an mhodheolaíocht a úsáidtear chun MFGM a chinneadh agus ní mór í a mheas mar ghné fhíor-riachtanach agus ríthábhachtach den táille mhaoirseachta.
Sa tríú háit, measann an Chúirt, ós rud é gur eilimint fhíor-riachtanach agus ríthábhachtach é ríomh MFGM chun an táille a chinneadh, oibleagáid an Choimisiúin, a leagtar síos in Airteagal 43(4) de Rialachán GSD, chun ‘go mionsonraithe’, i ngníomh tarmligthe, an mhodheolaíocht agus na nósanna imeachta chun na táillí a chinneadh a leagan síos, go hintuigthe ach go riachtanach, an oibleagáid gnéithe den mhodheolaíocht chun MFGM a ríomh a leagan síos i ngníomh den sórt sin, ar a laghad.
In aon chás, ceanglaítear leis an bhforáil dheireanach sin, go bunúsach, ar an gCoimisiún Rialachán GSD a shonrú agus a chur in iúl go nithiúil trí shonraí nach bhfuil sainithe ag an reachtas a fhorbairt i ngníomh tarmligthe. A mhéid, i Rialachán Tarmligthe 2023/1127, nach léiríonn an Coimisiún ach trí fhoinse faisnéise go ginearálta, eadhon na sonraí arna soláthar ag an soláthraí de bhun Airteagal 24(2) de Rialachán GSD, an fhaisnéis a iarrtar faoi Airteagal 24(3) den Rialachán sin agus aon fhaisnéis eile atá ar fáil dó, ní féidir a mheas gur chomhlíon an Coimisiún Airteagal 43(4) de Rialachán GSD.
Sna himthosca sin, cinneann an Chúirt Ghinearálta, ós rud é gur gné fhíor-riachtanach den mhodheolaíocht chun an táille mhaoirseachta a chinneadh é MFGM agus gur coincheap é nach mór a thuiscint go haonfhoirmeach agus go comhsheasmhach ar fud Rialachán GSD, leanann sé ó Airteagal 43(3) den Rialachán sin, arna léamh i gcomhar le hAirteagal 33(3) den Rialachán sin, gur sháraigh an Coimisiún, tríd an modheolaíocht a ghlacadh chun MFGM a ríomh i ngníomh cur chun feidhme seachas i ngníomh tarmligthe, Airteagal 43(3) go (5) agus Airteagal 87 den Rialachán sin. Dá bhrí sin, cuireann sí na cinntí atá faoi chonspóid ar neamhní.
Mar sin féin, cinneann an Chúirt éifeachtaí na gcinntí sin a choinneáil ar bun go dtí go ndéanfar na bearta is gá chun breithiúnais na Cúirte Ghinearálta a chomhlíonadh, laistigh de thréimhse réasúnta nach bhféadfaidh a bheith níos faide ná 12 mhí ón dáta a bheidh na breithiúnais sin críochnaitheach.
I bhfianaise na gcúiseanna lena dtugtar údar le neamhniú na gcinntí atá faoi chonspóid, measann an Chúirt Ghinearálta nach mbeidh an Coimisiún in ann cinntí nua a ghlacadh lena bhforchuirtear íocaíocht na táille maoirseachta ar na hiarratasóirí, gan an mhodheolaíocht a bhunú ar dtús chun MFGM a ríomh trí bhíthin gníomh tarmligthe. Dá bhrí sin, ní fhéadfaí cinntí nua a dhéanamh lena mbunaítear na táillí maoirseachta le haghaidh 2023, i gcás inarb iomchuí, ach amháin tar éis leasú a dhéanamh ar Rialachán Tarmligthe 2023/1127 nó tar éis gníomh tarmligthe nua a ghlacadh lena mbunaítear an mhodheolaíocht chun MFGM a ríomh. Dá bhrí sin, dá ndiúltófaí don iarraidh éifeachtaí na gcinntí atá faoi chonspóid a choinneáil ar bun, bheadh an baol ann go mbainfí an bonn den deimhneacht dhlíthiúil agus de chur chun feidhme cuí na gcúraimí maoirseachta a chuir Rialachán GSD de chúram ar an gCoimisiún.
(
1
)	De réir bhrí Airteagal 33(4) de Rialachán (AE) 2022/2065 ó Pharlaimint na hEorpa agus ón gComhairle an 19 Deireadh Fómhair 2022 maidir le Margadh Aonair do Sheirbhísí Digiteacha agus lena leasaítear Treoir 2000/31/CE (an Gníomh um Sheirbhísí Digiteacha) (IO 2022 L 277, lch. 1; ‘Rialachán GSD’).
(
2
)	Cinneadh Cur Chun Feidhme C(2023) 8176 final ón gCoimisiún an 27 Samhain 2023 lena socraítear méid na táille maoirseachta is infheidhme maidir le Facebook agus Instagram de bhun Airteagal 43(3) de Rialachán (AE) 2022/2065 ó Pharlaimint na hEorpa agus ón gComhairle agus Cinneadh Cur Chun Feidhme C(2023) 8173 final ón gCoimisiún an 27 Samhain 2023 lena socraítear méid na táille maoirseachta is infheidhme maidir le TikTok de bhun Airteagal 43(3) de Rialachán (AE) 2022/2065 ó Pharlaimint na hEorpa agus ón gComhairle.
(
3
)	Rialachán Tarmligthe (AE) 2023/1127ón gCoimisiún an 2 Márta 2023 lena bhforlíontar Rialachán (AE) 2022/2065 leis na modheolaíochtaí agus na nósanna imeachta mionsonraithe maidir leis na táillí maoirseachta a ghearrann an Coimisiún ar sholáthraithe ardán an mhór ar líne agus inneall cuardaigh an mhór ar líne (IO 2023 L 149, lch. 16).